b"\n_START_ARTICLE_\nAbstencionisme\n_START_PARAGRAPH_\nS'anomena abstencionisme actitud d'abstenir-se sistem\xc3\xa0ticament de participar en un proc\xc3\xa9s, acci\xc3\xb3 o q\xc3\xbcesti\xc3\xb3, especialment en una elecci\xc3\xb3. En unes eleccions es considera \xc2\xababstencionistes\xc2\xbb els partidaris de no anar a votar. No hi ha un \xc3\xbanic perfil tipus d'abstencionista, que aquest \xc3\xa9s poli\xc3\xa8dric i respon a moltes casu\xc3\xadstiques. _NEWLINE_Normalment es diferencia entre abstencionisme passiu (per desinter\xc3\xa9s o mandra), l'abstencionisme t\xc3\xa8cnic quan l'elector no exerceix el seu dret per raons m\xc3\xa9s enll\xc3\xa0 de la seva voluntat i l'abstencionisme actiu o idiol\xc3\xb2gic, com una opci\xc3\xb3 pol\xc3\xadtica. \xc2\xabL'abstenci\xc3\xb3 \xc3\xa9s tamb\xc3\xa9, i sobretot, una de les poques formes que t\xc3\xa9 la ciutadania per rebel\xc2\xb7lar-se davant d'uns pol\xc3\xadtics pels quals no se senten representats ni se senten part\xc3\xadcips d'un sistema que els exclou.\xc2\xbb El boicot d'eleccions pot ser un m\xc3\xa8tode de protesta noviolent, quan es considera per exemple, que les partits autoritzats pel r\xc3\xa8gim no representen l'opini\xc3\xb3 o que l'abstencionisme es considera com un vot per a un partit prohibit. El boicot aleshores \xc3\xa9s un instrument per fer valer drets civils i pol\xc3\xadtics.  _NEWLINE_D'acord amb la legislaci\xc3\xb3 de cada pa\xc3\xads, l'abstenci\xc3\xb3 pot ser legal \xe2\x80\x93cas de l'estat espanyol, andorr\xc3\xa0 i franc\xc3\xa8s, per exemple\xe2\x80\x93 o constituir una falta punible, com ara a molts pa\xc3\xafsos d'Am\xc3\xa8rica Llatina, B\xc3\xa8lgica o Luxemburg, on el vot \xc3\xa9s obligatori. Sigui obligatori o no el vot, sempre existeix la possibilitat de votar en blanc si cap de les opcions donades es considera convenient o interessant._NEWLINE_S'ha de diferenciar l'abstencionisme com fenomen sociol\xc3\xb2gic en el cas d'un sufragi i l'abstenci\xc3\xb3 en una votaci\xc3\xb3 dicot\xc3\xb2mica (s\xc3\xad/no/abstenci\xc3\xb3) en una assemblea presencial (assemblea general de membres, parlament, consistori\xe2\x80\xa6)."